Diari Oficial de la Generalitat Valenciana


Sumari del DOGV 7433, del 30-12-2014 (2014/11686)

RESOLUCIÓ de 26 de desembre de 2014, de la Conselleria d'Educació, Cultura i Esport, per la qual s'establixen, per a l'any 2015, els terminis per a sol·licitar la renovació de l'acreditació dels títols universitaris oficials impartits a la Comunitat Valenciana, Programa Reacredita, d'acord amb el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7433

Data del DOGV
:   30-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11187


Data del document
:   26-12-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 26 de desembre de 2014, de la Conselleria d'Educació, Cultura i Esport, per la qual s'establixen, per a l'any 2015, els terminis per a sol·licitar la renovació de l'acreditació dels títols universitaris oficials impartits a la Comunitat Valenciana, Programa Reacredita, d'acord amb el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials. [2014/11577]  
El Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, modificat pel Reial Decret 967/2014, de 21 de novembre, establix en l'article 24.2 que els ensenyaments universitaris oficials hauran d'haver renovat la seua acreditació abans del transcurs de quatre anys per als títols de màster, sis anys per als títols de grau de 240 crèdits i per als títols de doctorat, set anys per als títols de grau de 300 crèdits i huit anys per als títols de grau de 360 crèdits, i indica que el termini es comptarà des de la data de la verificació inicial del títol corresponent o des de la data de la seua última acreditació. Així mateix, el Reial Decret 99/2011, de 28 de gener, pel qual es regulen les ensenyances oficials de doctorat, regula en l'article 10 esta obligació de renovació de l'acreditació dels títols de doctorat als sis anys, des de la seua verificació inicial o des de l'última acreditació, a la qual es referix l'article 24.2 del Reial Decret 1393/2007 esmentat.   
L'article 27 bis del Reial Decret 1393/2007 mencionat regula el procediment de renovació de l'acreditació dels títols universitaris, i s'establix que, per a la renovació de l'acreditació, serà competent el Consell d'Universitats, per mitjà de la resolució corresponent, amb un informe previ favorable emés per l'òrgan competent d'avaluació.  
La importància del procés de renovació de l'acreditació es troba en l'avaluació dels resultats obtinguts per un programa formatiu en relació amb els compromisos adquirits en el disseny del títol. La seua vocació és incrementar la transparència i retre comptes a la societat dels resultats obtinguts per les ensenyances universals oficials.   
D'acord amb la legislació mencionada, el procés d'avaluació per a la renovació de l'acreditació inclourà, en tot cas, una visita d'experts externs a la universitat, que serà realitzada per l'AVAP, en virtut de la Llei 5/2006, de 25 de maig, de la Generalitat, de Creació de l'Agència Valenciana d'Avaluació i Prospectiva (AVAP), que li atribuïx entre les seues funcions l'acreditació i l'avaluació de les institucions universitàries i del professorat i altres activitats afins que establisca la Llei Orgànica 6/2001, de 21 de desembre, d'Universitats, modificada per la Llei Orgànica 4/2007, de 12 d'abril.  
Este procés d'avaluació té com a principal objectiu comprovar si els resultats del títol són adequats i permeten garantir l'adequada continuïtat de la seua impartició fins a la renovació següent de l'acreditació. Estos resultats se centraran, entre altres, en la comprovació de l'adquisició de competències per part dels estudiants i en els mecanismes de valoració de l'adquisició d'estes competències que la universitat ha desenrotllat per a cada títol, així com en l'anàlisi de l'evolució dels seus resultats.   
  
Amb esta finalitat, les universitats hauran de presentar la corresponent solicitud de renovació de l'acreditació dels seus títols, d'acord amb el procediment establit en l'article 27 bis del Reial Decret 1393/2007 i els terminis establits en esta resolució.  
  
Per tot això, d'acord amb la proposta del director general d'Universitat, Estudis Superiors i Ciència de data 11 de desembre de 2014, fent ús de les atribucions que em conferix l'article 28 de la Llei 5/1983, de 30 de desembre, del Consell, resolc:  
  
Primer. Terminis de presentació de solicituds  
S'establixen els terminis següents de presentació de solicituds de renovació de l'acreditació de títols universitaris oficials en l'àmbit de la Comunitat Valenciana per a l'any 2015:  
1. El primer termini de presentació de solicituds serà des del dia 8 de gener fins al 31 de gener de 2015, els dos inclosos, en què es presentaran les solicituds de renovació de l'acreditació dels títols universitaris oficials l'acreditació dels quals vença entre els dies 15 de febrer i 30 de juny de 2015, els dos inclosos.  
2. El segon termini de presentació de solicituds transcorrerà des del dia 2 de febrer fins al 28 de febrer de 2015, els dos inclosos, en què es presentaran les solicituds de renovació de l'acreditació dels títols universitaris oficials l'acreditació dels quals vença entre els dies 1 de juliol i 31 de desembre de 2015, els dos inclosos.  
  
Segon. Documentació  
Les universitats hauran de presentar per a solicitar la renovació de l'acreditació de les seues titulacions universitàries oficials, en els terminis establits en l'apartat primer, la documentació que s'indica a continuació,:  
1. Solicitud degudament omplida, d'acord amb el model normalitzat que s'adjunta a esta resolució que, així mateix, estarà disponible en la adreça d'Internet següent: ?http://www.avap.es?.  
2. Document acreditatiu d'haver abonat a l'AVAP la corresponent taxa d'avaluació i emissió de l'informe, prevista en la Llei de Taxes de la Generalitat, per a la renovació de l'acreditació dels títols universitaris oficials previstos en l'article 27 bis del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials, el model normalitzat del qual, així mateix, estarà disponible en l'adreça d'Internet esmentada abans: ?http://www.avap.es?.  
  
3. Certificat de la presentació de l'informe d'autoavaluació i de l'estat de realització de la visita referent al títol objecte de renovació de l'acreditació, emés per l'AVAP.   
  
Tercer. Lloc de presentació de la solicitud i documentació  
1. La solicitud i la documentació indicada en l'apartat segon es presentarà en la Conselleria d'Educació, Cultura i Esport, la qual les remetrà, una vegada instruïts els expedients corresponents a les solicituds de renovació d'acreditació de títols universitaris oficials, a l'AVAP a fi que realitze el procés d'avaluació previst en l'article 27 bis del Reial Decret 1393/2007, de 29 d'octubre.  
2. L'AVAP emetrà els corresponents informes de renovació de l'acreditació d'acord amb el que disposa l'article 27 bis del Reial Decret 1393/2007, de 29 d'octubre, esmentat abans.  
  
Quart. Efectes  
Estos procediments són de caràcter oficial i tindran els efectes previstos en el Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials.  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra este acte, que esgota la via administrativa, es podrà recórrer potestativament en reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
- El recurs de reposició haurà d'interposar-se davant de la Comissió Gestora dels Processos d'Accés i Preinscripció en les Universitats Públiques del Sistema Universitari Valencià en el termini d'un mes comptador des de l'endemà de ser publicat.  
- El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació.  
  
València, 26 de desembre de 2014.- La consellera d'Educació, Cultura i Esport: María José Catalá Verdet.